Dôvodová správa
k transformácii štátnej príspevkovej organizácie

Nemocnica s poliklinikou Piešťany, Winterova č. 66, 921 63 Piešťany

	Dôvodom predloženia tohto materiálu na rokovanie vlády Slovenskej republiky, je vydanie rozhodnutia o transformácii štátnej príspevkovej organizácie Nemocnica s poliklinikou Piešťany a jej premeny na neziskovú organizáciu poskytujúcu všeobecne prospešné služby.
	Vláda SR dňa 10. apríla 2002 uznesením č. 364 rozhodla o zaradení Nemocnice s poliklinikou Piešťany do zoznamu rozpočtových a príspevkových organizácií určených na premenu na neziskové organizácie poskytujúce všeobecne prospešné služby.

1. Základné údaje o štátnej príspevkovej organizácii 
Nemocnica s poliklinikou Piešťany, bola zriadená Ministerstvom zdravotníctva rozhodnutím č. 1970/1991-A/IV.-2 zo dňa 14.6.1991, 4934/2000/A, 2296/2000/LSP zo dňa 8.12.2000.
Transformačný projekt štátnej príspevkovej organizácie Nemocnice s poliklinikou Piešťany bol na Ministerstvo pre správu a privatizáciu národného majetku SR predložený dňa 11. júna 2002.
Do transformácie v zmysle predloženého projektu vstupuje celý majetok v správe štátnej príspevkovej organizácie. Súčasťou tohto majetku je vyčlenený aj tzv. prioritný majetok, ktorý je uvedený v prílohe č. 3. 
Bilančná hodnota majetku štátu, ktorý vstupuje do transformačného procesu bola stanovená znaleckým posudkom č. 48-260/400/02 znaleckou organizáciou ÚEOS – Komercia, a.s. Bratislava zo dňa 25.3.2002 vo výške 90 410 360,- Sk, ktorá predstavuje zostatkovú hodnotu rozdielu aktív a pasív Nemocnice s poliklinikou Piešťany. Záväzky k 31.12.2001 v zostatkovej hodnote predstavujú výšku 179 681 811,- Sk, pričom v transformačnom návrhu, ktorý bol prijatý Ministerstvom zdravotníctva SR navrhuje vysporiadanie záväzkov formou oddĺženia zo strany štátu.

Hlavným predmetom činnosti Nemocnice s poliklinikou  Piešťany je poskytovanie ambulantnej a ustavno-liečebnej starostlivosti a záchrannej zdravotnej služby. Nemocnica s poliklinikou Piešťany zamestnáva 606 zamestnancov z toho lekárov 81 a sestier 229.

2. Vybrané údaje zo súvahy k 31.12.2001 ( v tis. Sk)
Aktíva celkom | 270 092
stále aktíva | 133 006
nehmotný investičný majetok | -93
hmotný investičný majetok | 133 099
pozemky | 18 834
budovy, haly, stavby | 64 217
stroje a zariadenia, dopr. prostriedky, inventár | 12 857
iný hmotný investičný majetok | -857
nedokončené hmotné investície | 30 399
poskytnuté preddavky na HIM | 12621
obežné aktíva | 131 147
zásoby | 4 031
pohľadávky | 123 479
finančný majetok | 3 637
ostatné aktíva – prechodné účty aktív | 0
Cudzie zdroje: | 179 681
Rezervy | 0
dlhodobé záväzky | 0
krátkodobé záväzky | 179 575
bankové úvery | 0
ostatné pasíva – prechodné účty pasív | 106

3. Transformačné návrhy záujemcov
K transformačnému projektu vypracovaného štátnou príspevkovou organizáciou bol Ministerstvom zdravotníctva prijatý návrh záujemcu, ktorým sú zamestnanci Nemocnice s poliklinikou Piešťany, zastúpení Ing. Zitou Brunckovou.
V zmysle § 2 ods. 8 písm. a) transformačného zákona, zdravotnícki zamestnanci spĺňajú podmienku byť záujemcom v transformačnom procese.
Transformačný návrh zdravotníckych zamestnancov Nemocnice s poliklinikou Piešťany obsahuje aj ostatné zákonné náležitosti v zmysle § 4 ods. 1 transformačného zákona. V koncepčnom návrhu týkajúcom sa predmetu činnosti neziskovej organizácie sa predpokladá poskytovanie verejnoprospešných služieb po transformácii na neziskovú organizáciu v oblasti poskytovania ambulantnej a ústavnej liečebno – preventívnej starostlivosti a záchrannej zdravotnej služby, s cieľom zvýšiť úroveň poskytovania následnej starostlivosti pri úrazoch, náhlych príhodách postihnutých pacientov internistického, neurologického alebo chirurgicko.traumatologického charakteru, vytvoriť ambulanciu prenatálnej starostlivosti, dobudovať centrum dializačnej stanice a dobudovať chýbajúce ambulancie analgeziologickej, angiologickej, kožnej a detskej neurológie.

3. Záver
Na základe schválených záverov transformačnej komisie podľa § 8 transformačného zákona zo dňa 23.7.2002 a 2.12.2002 sa navrhuje vláde SR vydať rozhodnutie o transformácii štátnej príspevkovej organizácie Nemocnice s poliklinikou Piešťany a jej premenu na neziskovú organizáciu poskytujúcu všeobecne prospešné služby s názvom “Nemocnica s poliklinikou Piešťany, n.o.” so sídlom Winterova 66, Piešťany.